Վերջում նրան տարել են բաժնի պետ Գագիկ Վարդանյանի մոտ: Նա առաջարկել է Մարիամին, որ գրի, թե շուկայում վերջերս սպանված պարսիկին էլ է Արմենը սպանել` խոստանալով, որ դրանից հետո «կապրի՝ ոնց որ դրախտում»` տուն կվարձեն իր համար, փող կտան, երեխաներին կբերեն գյուղից եւ այլն, սակայն այս մեկին նա չի համաձայնել: Ոստիկաններն, իհարկե, միայն ցուցմունքով չեն բավարարվել, նաեւ առերեսումներ են արել Խաչատրյանների եւ Մարիամի, Խաչատրյանների եւ Կարեն Ղազարյանի միջեւ: Երկու դեպքում էլ տղաները ժխտել են իրենց մասնակցությունը, վկան ու տուժողը՝ հաստատել: Ապա Խաչատրյաններին կալանավորել են եւ նրանց վրա 176 հոդված` կողոպուտ դրել: Սակայն Մ.Կարապետյանը մի քանի օր անց, հասկանալով, որ իր պատճառով անմեղ մարդիկ են տուժում, սկսել է դիմել տարբեր անձանց ու պատմել կատարվածը: